**МОТИВИ**

**За промяна в Наредбата за управление на горските територии - собственост на Община Севлиево**

/ Приета с решение № 128 от 27.06.2012г. /

На основание чл. 21, ал. 2 и ал. 1, т. 8 от Закона за местното самоуправление и местната администрация, във връзка с движението на пътни превозни средства по горски пътища - общинска собственост при изпълнение на горскостопански и селскостопански дейности предлагам да се промени Наредбата за управление на горските пътища - собственост на Община Севлиево.

Собствениците или ползвателите на товарни превозни средства над 3 тона, на които им е необходимо преминаването по горски пътища в много от случаите са недобросъвестни. Тази недобросъвестност се изразява в увреждане на самия път, разнасяне на пръст, кал, пясък или други вещества, които могат да застрашат безопасността на движението по пътя както и да станат причина за пътно - транспортно произшествие. Възстановяването както на горския път, така и отстраняването и почистването на асфалтовия участък от различните вещества, за да може да се ползва в последствие безпрепятствено струва на Община Севлиево не малко средства, време и труд. С оглед ползването на горските пътища и тяхното поддържане в добро състояние, за да не дава Общината значителни финансови средства, е нужно да се гарантира с депозит добросъвестността от страна на ползвателите. Очакваните резултати с приемането на тази промяна са: гражданите, които ползват горските пътища - собственост на Община Севлиево да бъдат по-добросъвестни, да бъдат гарантирани финансови средства за възстановяване на горските пътища и почистването на асфалтовите участъци.

Поради тази причина и с цел всеки гражданин да бъде задължен да пази пътищата в района, предлагам да се добави в Раздел 7 - Достъп до горите на Общината, ал. 11 към чл. 29 от Наредбата за управление на горските територии - собственост на Община Севлиево, а именно:

(11) / нов - Решение № ............./ Разрешение на собственици и ползватели на товарни превозни средства над 3 тона се издава след подаване на молба по образец до Кмета на общината, района, кметството или кметския наместник, в която се посочват: размер, вид, тонаж или кубатура на превозния товар /прилагат се съответните документи, като за превоз на дървен материал се представя копие от разрешително за добив на дървен материал/, кой път ще се използва и за какво разстояние, данни за МПС, с които ще се извършва превоза /регистрационен номер, гражданска отговорност/ и срок на ползване на пътя. За превоз на товари, превозвачът внася в Общината депозит по заявеното количество товар в размер 1.00 лв. за тон на километър, който се възстановява след изтичане срока на разрешителното и при условие, че собствениците или ползвателите са били добросъвестни и са изпълнили следното разпореждането:

Водачите на пътни превозни средства преди напускане на горските пътища, за излизане на път с асфалтова или друга трайна настилка, са длъжни да почистят пътните превозни средства и да не разнасят пръст, кал, пясък или други вещества, които могат да застрашават безопасността на движението по пътя с настилка. Почистването става на площадка с твърда настилка преди асфалтовия път, като водача след почистване на пътното превозно средство, я почиства от падналите при почистването вещества.

Разрешение по тази алинея не се изисква за товарни и специализирани автомобили със специален режим на движение и за дейности по възстановяване.